In nomine Domini. Amen. Tenore presentis instrumenti publici notum sit omnibus quod, anno eiusdem Domini millesimo CCC° sexagesimo nono, indictione VIIa, mensis Julii die XXIII, circa horam Prime dicte diei, pontificatus sanctissimi in Christo patris ac domini nostri domini Urbani, divina providencia pape quinti, anno VIII°, Coram reverendissimo in Christo patre ac dno, dno Johanne dudum Belvacensi episcopo, nunc autem miseratione divina sancte Romane Ecclesie presbitero cardinale et Francie cancellario, in mei notarii publici testiumque infrascriptorum presencia personaliter constitutis Reverendo in Christo patre ac dno, dno Johanne Dei [gracia] Episcopo Meldensi ex parte una, et venerande discretionis viris magistris Nicolao de Veris, (F° 54, v°) Petro Malespert et Johanne de Chaumont, canonicis Ecclesie Senonensis, vice et nomine decani et capituli Ecclesie Senonensis predicte ibidem comparentibus ac super infrascripta tractantibus ut dicebant, ex parte altera. Cum de et super orta controversia inter partes ipsas, nominibus quibus supra, racione cuiusdam cape serice quam petebant canonici prefati a dicto domino Episcopo contradicente, et ad cuius solucionem asserebant ipsum dominum Episcopum prefate Senonensi Ecclesie, racione professionis seu novi ingressus eiusdem, teneri, pretendentes dictam capam similiter a nonnullis et pluribus ipsius domini Episcopi predecessoribus dicte Senonensi Ecclesie quolibet suo tempore fuisse solutam, ad causam predictam, maxime per dominum Durandum quondam Meldensem episcopum, prout asserebant dicti canonici in quodam publico instrumento specialiter et plenius contineri, dicte partes unanimi consensu voluissent et ordinassent et adhuc vellent et ordinarent, vice et nominibus quibus supra; dictus tamen dominus Episcopus, premissa protestatione primitusque admissa per partem aliam quod per ea que fierent in premissis preiudicium sue Meldensi ecclesie suisque successoribus non generaretur qualitercumque, nec dictis decano et capitulo ac Ecclesie Senonensi acquireretur jus novum. Quia videlicet prefatus Reverendissimus pater et dominus, dns cardinalis, qui partes ipsas audierat in aliquibus racionibus et defensionibus hincinde, quique dictum publicum instrumentum vidisse testabatur summarie et de plano, premissa considerando faceret et ordinaret quod super dicta controversia sibi justum et equum videretur. Tandem prefatus cardinalis, inter partes ipsas bonam desiderans inire concordiam, sic voluit et ordinavit quod, sub protestatione predicta facta per dictum dominum Episcopum, quam eciam idem dominus cardinalis admictebat et admisit in hac parte, dictus dominus Episcopus hac vice solveret predictis decano et capitulo dictam capam. Super quibus omnibus et singulis dicte partes petierunt a me notario publico sibi fieri publica instrumenta. Acta fuerunt hec in ecclesia Parisiensi, Anno, indictione, die, mense et pontificatu predictis, presentibus reverendis in Christo patribus dominis Remensi Archiepiscopo, Autissiodorensi et Aurelianensi episcopis magistris (F° 55) Bernardo Cariti, Archidiacono Augi in ecclesia Rothomagensi et Gregorio Anglici cantore ecclesie Cenomanensis, cum pluribus aliis testibus ad premissa vocatis et rogatis. Et ego Guillermus de Plantis, Cenomanensis diocesis publicus apostolica et imperiali auctoritate notarius, quia premissis omnibus et singulis, dum dictis die et loco dicerentur et fierent, una cum prenominatis testibus presens interfui, ea publicando presenti publico instrumento inde confecto et manu mea scripto me subscribendo signum meum solitum apposui requisitus.